REPUBLIKA SLOVENIJA

**MINISTRSTVO ZA OKOLJE, PODNEBJE IN ENERGIJO**

**INŠPEKTORAT REPUBLIKE SLOVENIJE ZA OKOLJE IN ENERGIJO**

URAD PREDSTOJNIKA

Dunajska cesta 58, 1000 Ljubljana T: 01 420 44 88

E: [gp.irsoe@gov.si](mailto:gp.irsoe@gov.si)

[www.gov.si](http://www.gov.si)

Številka: 06180-53/2024-2

Datum: 8. 1. 2024

**POROČILO O REDNEM IN IZREDNEM INŠPEKCIJSKEM PREGLEDU NAPRAVE, KI LAHKO POVZROČI ONESNAŽEVANJE OKOLJA VEČJEGA OBSEGA**

**Zavezanec:** Pivka d.d.,Kal 1, 6257 Pivka

**Naprava / lokacija:** Klavnica in naprava za proizvodnjo živil z obdelavo in predelavo surovin živalskega izvora (razen mleka) na lokaciji Kal 1, 6257 Pivka

**Datum pregleda:** 3. 3. 2023

**Okoljevarstveno dovoljenje (OVD) številka:** 35407-48/2006-23 z dne 12. 4. 2010 s spremembami (v nadaljevanju: OVD)

**Usklajenost z OVD:** NE

V okviru rednega in izrednega inšpekcijskega pregleda naprave v zvezi z izpolnjevanjem določb pridobljenega OVD, ki so bile predmet nadzora na kraju naprave, so bile ugotovljene nepravilnosti, kršitve zakonsko določenih predpisov, ki so bili predmet inšpekcijskega nadzora ter kršitve določil OVD. Zavezancu je bila v letu 2023 izdana ureditvena odločba v zadevi ustreznega skladiščenja jedilnega olja in v zadevi emisij snovi v zrak. Zavezancu je bil v letu 2023 izdan tudi sklep o dovolitvi izvršbe v zadevi emisij snovi v vode – zavezanec v določenem roku ni očistil Ponikovalnice 3 in ni začel z izpolnjevanjem mesečnih pregledov ponikovalnic in z letnim čiščenjem vseh štirih ponikovalnic. Roki iz izdanih upravnih aktov so potekli. Kontrolni pregled bo opravljen v začetku leta 2024.

V zvezi z ravnanjem z odpadki je bilo ugotovljeno, da zavezanec ločeno skladišči različne vrste odpadkov – odpadna embalaža (lesena, plastična, papirna, kovinska), odpadna živalska tkiva (ŽSP), blato iz čiščenja odpadnih voda, odpadna olja, jedilna olja in masti, mešane komunalne odpadke, itd. Odpadki so ustrezno označeni, izdelan je načrt gospodarjenja z odpadki, vodi se evidenca o odpadkih, na ministrstvo se letno posreduje poročila o nastajanju odpadkov, odpadke se oddaja samo pooblaščencem v RS in vodi se evidenčne liste.

V zvezi z emisijami snovi v zrak je bilo ugotovljeno, da ima zavezanec na lokaciji dve srednji in eno malo kurilno napravo. Zadnji obratovalni monitoring emisij snovi v zrak na srednjih kurilnih napravah je bil s strani pooblaščenca izveden v letu 2012. Od takrat dalje izvaja preglede naprav serviser pooblaščen od izvajalcev kotlov, ki tudi izdela poročila o nastavitvi vsakoletnega zgorevanja kotlov. Na ministrstvo so posredovana vsa zahtevana poročila. Ugotovljeno je bilo tudi, da na lokaciji ni naprav, ki vsebujejo več kot 3 kg OŠS in FTP oz. več kot 5 ton ekv. CO2.

Iz poročil, ki jih je izdelal pooblaščeni serviser v letu 2022 je razvidno, da so emisije snovi v zrak na eni srednji kurilni napravi presežene. Zaradi tega je bila zavezancu v letu 2023 izdana ureditvena odloča.

V zvezi z emisijami snovi v vode je bilo ugotovljeno, da se vsa voda rabi iz javnega vodovoda, da vse odpadne vode nastale kot posledica opravljanja dejavnosti v podjetju odtekajo na industrijsko čistilno napravo in nato preko usedalnih lagun v ponikovalnico, da v podjetju nastajajo komunalne odpadne vode, da na lokaciji še ni javne kanalizacije in da zavezanec odvaja hladilne odpadne vode preko svojega iztoka iz naprave posredno v podzemne vode. Prav tako je bilo ugotovljeno, da je pooblaščenec izdelal Poročilo o obratovalnem monitoringu emisij snovi v vode za leto 2022, ki je bilo posredovano na ministrstvo. Iz omenjenega poročila je med drugim razvidno, da zavezanec izvaja stalne meritve pretoka s stacionarnim merilcem pretoka na dotoku na čistilno napravo, da so se v letu 2022 glede na zahteve v veljavnem OVD iz javnega vodovoda porabile predpisane količine vode, da so bile v letu 2022 količine odpadne vode odvedene na posamezne iztoke iz naprave v skladu z obstoječim OVD, da se je v letu 2022 izvajal obratovalni monitoring odpadne vode iz naprave v skladu z veljavnim OVD in da na obeh iztokih v letu 2022 naprava ni presegala predpisanih mejnih vrednosti določenih v veljavnem OVD. Naprava v letu 2022 na obeh iztokih z odvajanjem industrijske odpadne vode ni obremenjevala okolja čezmerno.

Tekom pregleda je bilo tudi ugotovljeno, da so vsi lovilci olj na lokaciji v skladu s standardom SIST EN 858-2. Zavezanec ima izdelan poslovnik in vodi obratovalne dnevnike za vse lovilce olj na predmetni lokaciji.

Ugotovljeno je bilo tudi, da je zavezanec v letu 2022 očistil 3 ponikovalnice, v letu 2023 pa še četrto ponikovalnico. Tekom leta 2023 je zavezanec za ohranitev ponikalne sposobnosti obstoječih štirih ponikovalnic začel izvajati redne preglede ponikovalnic; ni pa še pričel z rednim 1x letnim čiščenjem vseh obstoječih štirih ponikovalnic kot je to določeno v veljavnem OVD – v letu 2023 je očistil le eno obstoječo ponikovalnico. Ugotovljeno je bilo tudi, da je zavezanec konec leta 2023 zopet začel uporabljati nelegalno ponikovalnico oziroma ponikovalnico, katero ne sme uporabljati, ker je ni v veljavnem OVD. Začel je graditi tudi cevno povezavo med obstoječimi ponikovalnicami in novo ponikovalnico.

V zvezi z izpolnjevanjem obveznosti PRO (proizvajalčeva razširjena odgovornost) in vpisom v evidence proizvajalcev za leto 2023 je ugotovljeno, da je zavezanec vpisan v evidenco proizvajalcev glede dajanja embalaže na trg RS, da zavezanec kvartalno poroča nosilcu skupnega načrta in Finančni upravi o količinah embalaže dane na trg RS., da zavezanec vodi evidenco o embalaži, dani na trg RS ter da plačuje okoljsko dajatev in embalažnino.

V zvezi s hrupom v okolju je bilo ugotovljeno, da se poročila o izvajanju obratovalnega monitoringa hrupa v okolje posredujejo na ministrstvo, da obratovanje proizvodnega obrata Pivka d.d. na lokaciji Kal 1, Pivka ne presega mejnih vrednosti kazalcev hrupa v dnevnem, večernem in nočnem času na vseh mestih ocenjevanja, da mejne konične ravni hrupa na vseh mestih ocenjevanja niso presežene v dnevnem, večernem in nočnem času in da je stranka zavezanec za izvajanje obratovalnega monitoringa.

V zvezi s skladiščenje nevarnih snovi je bilo ugotovljeno, da ima zavezanec na lokaciji očiščen rezervoar R1, ki je izven uporabe. Na lokaciji je skladiščni rezervoar, v katerem se skladišči dizelsko gorivo za polnjenje viličarjev. Rezervoar je enoplaščni z jekleno lovilno posodo, ki zajame vsebino razlitja. Dizelsko gorivo se uporablja izključno za polnjenje goriva v zunanje viličarje, ki se uporabljajo za premeščanje surovin, materialov in izdelkov po lokaciji družbe. V viličarje se natoči dizelsko gorivo na betonski pretakalni ploščadi, ki je povezana z lovilcem olj. Pretakalna ploščad nima odprtin, iz katerih bi nevarna tekočina nenadzorovano iztekala.

Za skladiščenje nevarnih snovi (odpadna olja, koagulant za čistilno napravo, odpadki, ki nastanejo v mikrobiološkem laboratoriju) se uporablja poseben, zamrežen nadstrešek.

Zavezanec ima na lokaciji tudi rezervoarje za skladiščenje nevarnih tekočin, ki niso razvrščene in označene kot nevarne kemikalije – amonijak in jedilno olje. Skladiščenje je ustrezno.

**Zaključki / naslednje aktivnosti:** Naslednji redni inšpekcijski pregled na terenu bo opravljen v začetku leta 2024 (potekli roki iz izdanih upravnih aktov); naslednji izredni inšpekcijski pregled pa po potrebi.